17 ຄົນເສຍຊີວິດ ໃນອຸບັດເຫດ ລົດເມໂດຍສານ ຕົກພູ ໃນເນປາລ
ບັນດາພະນັກງານ​ກູ້​ໄພ ​ໄດ້​ດຶງ​ເອົາ 14 ສົບ ອອກ​ມາ​ໄດ້ ​ໃນ​ຂະນະ​ທີ່ອີກ 3 ຄົນ ​ໄປ​ເສຍ​ຊີວິດ​ຢູ່​​ໂຮງໝໍ.
ລົດເມໂດຍສານ ທີ່ບັນຈຸຜູ້ໂດຍສານເກີນກຳນົດ ໄດ້ເຈືອກອອກ ຈາກທາງແຄມພູ ໃນພາກຕາເວັນອອກຂອງປະເທດເນປາລ ເມື່ອຕອນເດິກ ຂອງວັນອາທິດວານນີ້ ແລະຕົກລົງໄປຕາມຈ້າຍພູ 6 ຮ້ອຍແມັດ ເຮັດໃຫ້ ຢ່າງນ້ອຍ 17 ຄົນເສຍຊີວິດ ແລະ ອີກ 50 ຄົນ ໄດ້ຮັບບາດເຈັບ ບັນດາພະນັກງານກູ້ໄພ ໄດ້ດຶງເອົາ 14 ສົບອອກມາໄດ້ ໃນຂະນະ ທີ່ອີກ 3 ຄົນ ໄປເສຍຊີວິດຢູ່ໂຮງໝໍ ມີຜູ້ໂດຍສານທັງໝົດ 67 ຄົນ ຢູ່ໃນລົດເມ ຊຶ່ງມີບ່ອນນັ່ງພຽງ 38 ບ່ອນເທົ່ານັ້ນ ຕຳຫລວດກ່າວວ່າ ຜູ້ທີ່ໄດ້ຮັບບາດເຈັບທັງໝົດ ໄດ້ຖືກນຳສົ່ງໄປຍັງໂຮງໝໍແຫ່ງຕ່າງໆແລ້ວ ລົດເມຄັນດັ່ງກ່າວ ກຳລັງແລ່ນໄປຕາມທາງແຄບໆ ທີ່ຄົດລ້ຽວໄປຕາມແຄມພູ ໃນລະຫວ່າງ ຕອນຄ່ຳຄືນ ໃນເວລາທີ່ເກີດອຸບັດເຫດ ປະມານ 400 ກິໂລແມັດ ຫ່າງຈາກນະຄອນຫລວງ ກັດມັນດູ ໄປທາງທິດຕາເວັນຕົກ ອຸບັດເຫດບົນທ້ອງຖະໜົນ ໄດ້ເພີ້ມຂຶ້ນ ເມື່ອບໍ່ດົນຜ່ານມາ ໃນທົ່ວປະເທດເນປາລ ອຸບັດເຫດ ທີ່ເຮັດໃຫ້ມີຜູ້ເສຍຊີວິດຫຼາຍ ແມ່ນມີສາເຫດມາຈາກ ສະພາບທາງທີ່ບໍ່ດີ ລົດທີ່ເກົ່າແກ່ ແລະ ຄວາມເລີ່ນເລີ້ປະໝາດຂອງຄົນຂັບ